**Miran Hladnik**

# Jalnovo mesto v slovenski literaturi

*»Bogastvo nepojmljive lepote«: Janez Jalen 26. 5. 1891 – 12. 4. 1966*. Brezje: Mednarodna papeška akademija, Frančiškanski marijanski center Slovenije, 2011 (Brezjanski pogovori 2011). 4–17.

Tistim, ki se čudijo, kaj počnem na Brezjah, naj pojasnim, da je za to več razlogov. Prvič (strokovni razlog), Jalen je pomemben pisec slovenske kmečke povesti in znotraj nje planinske povesti, s katerima sem se raziskovalno ukvarjal in sem zainteresiran za njuno promocijo. Drugič (kulturnopolitični razlog), priložnost bi rad porabil za poziv k postavitvi čim večjega števila Jalnovih besedil na splet. Tretjič (lokalnokulturni razlog), Brezje, kjer se dogaja simpozij, so čistu blizu mojega prebivališča. Četrtič (družinski sentimentalni razlog), moji ženi je Jalen podelil prvo obhajilo. Najpomembnejši je peti razlog, to je povabilo patra Leopolda Grčarja, ki je bilo tako prijazno, da ga preprosto ni bilo mogoče zavrniti. S svojo zaupljivo prostodušnostjo ni bilo zasidrano v podobi skupnosti kot črede, na katero stalno preži zlobni volk, zaupanje se je lahko rodilo le iz samoumevne zavesti, da je človek po svoji naravi nagnjen k dobremu. To pa je tudi osnovni pogoj za trajno eksistenco tiste novodobne oblike kulture, za katero navdušujem, če se mi le ponudi priložnost, to je Wikipedije, Wikivira in podobnih žlahtnih spletišč, kamor želim naseliti tudi Janeza Jalna.

Janez Jalen zavzema v slovenskem literarnem sistemu, kakor se zdaj strokovno reče, različna mesta. Eno je tisto, ki mu ga je določilo hvaležno bralstvo ob izhajanju njegovih del, drugo pa je mesto, ki mu ga je določila sočasna kritika, to so t. i. ekspertni bralci, katerih mnenje je rado drugačno od splošnega bralskega okusa. Višje cenimo sodbe, ki se izkažejo s trajnejšo veljavo, in te iščemo v literarnozgodovinskih opisih, ki pa neredko odstopajo od tistega mesta, ki ga avtor zavzema v nacionalnem kulturnem spominu in se meri s številom tekstov v šolskih čitankah in antologijah, številom ponatisov in višino naklad, številom prevodov, dramatizacij, proslav ob jubilejih, ulic, ki nosijo po njem ime, spominskih plošč, kipov, slikarskih upodobitev, simpozijev, spremnih besed, zbornikov v njegovo čast, interpretacij ipd. Sodobna bibliografska orodja in spletni iskalniki znajo avtorjeva mesta v literarnem sistemu količinsko opredeliti in tako tisto, kar je o Jalnu sicer že znano, prikazati bolj nazorno in diferencirano.

## Jalen v literarni zgodovini

V akademski disciplini literarni zgodovini se avtorjevo mesto določa na štirih točkah: 1. v večzvezkovnih knjigah, ki vsakih nekaj deset let prečešejo slovensko literarno produkcijo od začetka do konca, 2. v člankih v znanstvenih revijah in zbornikih, v literarnozgodovinskih spremnih besedah in v samostojnih monografskih obdelavah, 3. z zbranim delom v kritičnih izdajah in 4. v literarnozgodovinskem seminarju, kjer se pišejo diplomske naloge. Od zadaj naprej je tu z Jalnom takole. Na ljubljanski slovenistiki je o njem 10 diplomskih nalog, štiri izrecno (o kratki pripovedi, kmečki povesti, dramatiki in koliščarji v Bobrih – slednja ima letnico 2011 in je nastala pod mentorstvom moje mlade sodelavke), šest pa posredno v okviru raziskave idile, slovenskih večernic, motivov smrti, antike, poročne folklore in medvojne kulturne politike. To ni tako zelo malo, čeprav je v zbirki skoraj 2000 nalog. Na naslednji literarnozgodovinski kontrolni točki smo hitro opravili: Janez Jalen nima svojega zbranega dela v seriji slovenskih klasikov in torej ni med prvimi tremi desetinami slovenskih avtorjev, kolikor jih je do zdaj dobilo mesto v eminentni zbirki Zbrana dela slovenskih pesnikov in pisateljev. Tudi z literarnozgodovinskim razpravljanjem o Jalnu nimamo veliko dela: tu sta monografiji Marjete Žebovec in Franceta Pibernika in spremne besede Franceta Pibernika in Matjaža Kmecla v avtorjevih *Izbranih spisih* in v drugih ponatisih. Druge razprave se ga dotikajo posredno, npr. fokloristična študija Marije Cvetek, jezikoslovna Janeza Kebra in geografsko-literarna Joža Mahniča. Jalen zaseda sicer pomembno mesto tudi v moji knjigi o slovenski kmečki povesti, vendar ne v obliki samostojnega poglavja.

Kako je z Jalnom v obsežnejših slovenskih literarnih zgodovinah? V prvi knjigi *Slovenske književnosti 1945–1965* (1967: 358) sta Jalna na kratko obravnavala Matjaž Kmecl in Helga Glušič v poglavju Večerniška oz »popularna« pripovedna proza, kjer je Jalnov prispevk skupaj s Finžgarjevim pospremljen z vrednostno oznako »razmeroma kvalitetna pripovedna proza«, ki jo oskrbujejo »klasiki te zvrsti«. Jalen nadaljuje svojo predvojno »klasično ljudsko povest« (danes bi rekli poljudno povest), propad vozarjev opisuje bolj simbolno kot realistično, v skladu s krščansko moralo zmagujeta trdna vera in čista ljubezen. »Vrednost Jalnove pripovedi je v spretnem fabuliranju ter v inventivnem prikazovanju gorenjske kmečke civilizacijske polpretkle zgodovine: folklore, proizvajanja, socialnih in moralnih razmerij. Druga kvaliteta se v zadnjem zvezku uresniči zlasti v obsežni žanrski, folklorno-anekdotični upodobitvi gorenjske ohceti ali študentovskega počitniškeg pohajkovanja. Oblikovno imitira maniro preprostega ljudskega anekdotičnega pripovedovanja, najraje s poetično naivnimi poenostavitvami, značilno pripovedovalčevo udeležbo v komentarju in z obiljem folklornih primer.«

Anton Slodnjak je nekako v istem času z Jalnom opravil bolj na hitro: kot s Finžgarjevim učencem, ki je pisal ljudske igre »na esetsko nižji stopnji« od klasika Antona Leskovca, vendar višje kot Ilka Vašte, in bil »znan predvsem kot ljudski pripovednik motivov iz gorenjskega, alpskega sveta ter prazgodovinskega mostiščarskega življenja na sedanjem Barju.« (*Zgodovina slovenskega slovstva, 2*, 1968: 375, 409). Stilno gre za domačijski realizem. Jalen je »v nerazgibanem, a naravnem in prepričljivem dejanju s klenim in živahnim dialogom prikazoval kulturnooblikovalno moč družine, soseske in naroda«, je »poznavalec gorenjskega človeka in sveta«, »pisatelj močne domišljije«, in v *Bobrih* »stvarno in lepo prikazuje daljne čase in ljudi«.

*Zgodovina slovenskega slovstva* v založbi Slovenske matice je Jalnu naklonila nekaj več prostora in prišel je celo v kazalo. V šesti knjigi (1969) je Lino Legiša napisal o njegovi dramatiki in prozi po en odstavek, v sedmi knjigi (1971) pa se je Viktor Smolej razpisal o *Bobrih*. Legiša izpostavlja Jalnovo ljudskoprosvetno vero, da se morata mesto in vas spraviti, da bodo »slovenski dom rešile pridnost, poštenost, trmasto grčava zvestoba izročilu, podprla pa v tehničnem napredku srenjska podjetnost, medtem ko je kvarna gonja za denarjem ali gosposka sebičnost«. Pozitivno opisuje njegov opus z izrazi »živ«, »prožen«, »dobra karakterizacija«, »poznavanje in razumevanje ljudstva«, »sočna barvitost«, negativno pa z izrazi »preveč preprost«, »neroden«, »vzgojen«, »sentimentalen«. Brez pohvale je ostala Jalnova »včasih že iskana ljudska metaforika«, tj. pretirana poetizacija, in »cerkveno stilizirano govorništvo«.

Smolej poroča o visoki nakladi *Bobrov* in vljudno zamolči dejstvo, da je knjiga izšla prvič v času kulturnega molka med drugo svetovno vojno. *Ovčarja Marka* in *Trop brez zvoncev* je žanrsko označil za »planinski podgorski idili gruntarjev in bajtarjev«. »Najbolj se je Jalen v planinskih povestih izživljal v slikanju rastlinstva, živalstva in naravnih pojavov, in to je najboljši del tudi v trodelnih Bobrih.« Vrednostne diskvalifikacije so ostale podobne kot pri Slodnjaku: »preprost«, »naiven«, »na moč površinski, brez posluha za tragične pretrese in zlome«. Vendar pisec ni slep za pozitivno: »topel, dobrohoten odnos do svojih ljudi«, »nobene izrazite ideološke barve«, »izvirno besedje in metaforika«. Zgledoval se je pri Finžgarju in bil s svojo domačijsko idiliko v soglasju z dominsvetovsko medvojno usmeritvijo, ki se je vračala v kmečko okolje in »povzdigovala družbeno brezkonfliktnost«. Kaj je Jalna izločilo iz prve pisateljske lige? To, da se ni vključil v nobeno literarnorazvojno smer: ni bil niti ekspresionističen niti novorealističen niti ni polemiziral z literarno konkurenco ali ponujal svojega idejno-estetskega recepta. Zaključni Smolejevi oceni bi težko še kaj dodali: »Zato so Jalna sprejeli s pritrjevanjem dominsvetovski tradicionalisti, z naklonjenostjo povojni knjigotržci in s prizanesljivostjo pristaši osvobodilnega gibanja. *Bobre* so radi brali v okupirani Ljubljani, med partizani ali v taborišču. Ponujali so pogum, ljubezen in dosti spravljivosti.«

Estetsko selektivna Zadravec-Pogačnikova *Zgodovina slovenskega slovstva* iz leta 1972 Janeza Jalna komaj omenja, enako tudi *Slovenska književnost 2 in 3* (1999, 2001), za katero so o prozi in dramatiki pisali Silvija Borovnik, Denis Poniž in Franc Zadravec.

Preveč preprosto bi bilo krivdo za relativno skromen delež Jalna v slovenski literarni zgodovini pripisati nazorski izključevalnosti povojnega časa in bližje bo resnici, če rečemo, da je Jalen ostal zunaj vodilnih slovenskih avtorjev zaradi ljudskoprosvetnega značaja svojega pisanja, ki ni ustrezal veljavnim kanonizacijskim kriterijem. Sodobnejši literarni zgodovini, ki jo zastopam, se zdi fiksacija na estetsko inovativnost, ki je botrovala Jalnovi izločitvi, preživeta. V okviru žanrske literarne zgodovine Jalen vsekakor zaseda pomembnejše mesto, kot mu ga je odmerilo tradicionalno literarno zgodovinopisje, ne da bi bilo zato treba obrniti vrednostno lestvico na glavo in na vrh postaviti domačijski literarni ideal. Avtorji literarnih zgodovin, ki sem jih navajal, so povečini liberalskega ali levičarskega profila. Drugače tudi ne more biti, saj je bil projekt nacionalnega konstituiranja in emancipacije, ki se je od druge polovice 19. stoletja dalje dogajal skozi literaturo in literarno zgodovino, pač liberalski meščanski projekt in so literarno zgodovino zato prežemale liberalske vrednote; tudi sam sem dedič liberalske literarnozgodovinske tradicije. Jalen je bil sprejet toliko, kolikor se je prilegal prevladujočim liberalskim estetskim kriterijem.

## Jalen v literarni kritiki

Literarnozgodovinskim sodbam pripravlja pot literarna kritika in tako je bilo tudi v Jalnovem primeru. V liberalski literarni reviji *Ljubljanski zvon* je leta 1924 ocenil prvo Jalnovo dramo *Dom* Fran Albreht in ji ob začetniških napakah (naivnost, nedozorelost, psihološke hibe) priznal »dostojen uspeh«. Jalen je sicer premalo umetnika za kakšen zahtevnejši dramatski podvig, je pa primeren za zdravo moderno ljudsko dramo, kakor jo je napovedoval, vendar ne do kraja izdelal njegov učitelj Fran S. Finžgar. Jalen ljubi svojo snov, ima odrski instinkt in sočen, naturen jezik. Leta 1938 je v isti reviji v dolgem članku o kmečki drami, ki jo pišejo v veliki meri duhovniki in jo razumejo kot obliko vzgojnega dela za ljudstvo, Jalnova nadaljnja dela ocenjeval Vladimir Pavšič. Jalen si je po njegovem naložil pretežko breme. Jalnov junak v *Srenji* sklene kompromis med ljubeznijo in revolucionarnim poslanstvom in je najslabši v seriji slovenskih dramskih junakov, ki posnemajo Cankarjevega Maksa iz *Kralja na Betajnovi*. Pavšič je kritiko oblikoval prepričljivo, vendar zelo negativno z izrazi »padel«, »še globlje padel«, »naravnost posmeh zdravi pameti«, sentimentalizem, misticizem, primitivizem, osladnost, strahotnost, psevdoromantika, najneužitnejša limonada, moraliziranje, idealiziranje.

V nepristranskost sodbe levičarja Pavšiča, ki je bil pozneje bolj poznan kot partizanski pesnik z imenom Matej Bor, bi smeli podvomiti, če je ne bi v katoliški literarni reviji *Dom in svet* naslednje leto v veliki meri potrdil stremljivi kritik nasprotnega nazorskega profila Tine Debeljak. Več Jalnovih kvalitet je našel v prozi. Za Jalna je značilna idiličnost, pisatelj verjame v harmonično urejenost našega sveta, naravni red in lepoto in ju opisuje z lirskimi sredstvi in na simbolen ali celo alegoričen način, kar bolj kot v dramatiki pride do izraza v pripovedništvu. Zato je njegova *Cvetkova Cilka* kljub »stereotipni« in »psihološko neverjetni zgodbi« in »očitni vzgojnosti« dobra knjiga. Odlikuje jo »očarljiva beseda in toplota ter realistična nazornost«, Jalen pa je z njo postal »naš najbolj sočen pisatelj«, »pripovednik gorenjskega kota« in »resničen slovenski pesniški realist«. Dve leti pozneje je ob Jalnovi 50-letnici njegova ocena pisateljevega dela še bolj pozitivna. *Trop brez zvoncev* označi kot »gotovo najznačilnejšo gorsko povest«, v splošnem pa njegov opus z »romantiko, srčno toploto, pesniškim opisom in idealizmom« kot opozicijo sočasnemu novemu naturalizmu.

Leta 1938 je dobil tretjo banovinsko nagrado za *Cvetkovo Cilko,* 1940 mu je konzorcij *Doma in sveta* podelil literarno nagrado 2500 din za povest *Ograd*, mesto Ljubljana pa nagrado za zbirko lovskih novel *Previsi*.

Prvo knjigo Jalnovih *Bobrov* je v *Domu in svetu* ugodno ocenil Janko Moder. Čeprav ugotavlja, »da nekako niso in ne morejo biti zgodovinski roman v navadnem smislu, ker za dobo 3000 let pred Kristusom še nimamo pravih zgodovinskih spomenikov«, mu je rekonstrukcija prazgodovine »docela uspela«. Življenje koliščarjev ni kaj dosti drugačno od današnjega, so pa osebe žive in pripoved prepričljiva. V drugi knjigi je bil Jalen preveč odvisen od arheoloških odkritij in zato precej slabši: »Zgodba nepopravljivo trpi; spričo preobloženosti se razvezne in razdrobi ali pa gostobesedno načička.« Prenatrpana je z lovom, psihološko je precej šibka in »diši po poceni romantiki ali vsaj po Ciglerju«. Kljub napakam so *Bobri* zardi »idilike, poezije, sedanje poante in hkrati intuitivnega vživetja v davnino« delo, ki se bo rado bralo. Če sklenemo: tudi katoliška kritika Jalna ni samo hvalila. Očitala mu je podobne napake kot kritike v naprednem časopisju. Po drugi svetovni vojni je nekaj kritiških zapisov izšlo ob njegovih *Izbranih spisih*, v glavnem v katoliškem tisku.

## Jalen na spletu

Zakaj je pomembno preveriti, kakšna je Jalnova prisotnost na spletu? Ker odsotnost pisatelja na spletu pomeni veliko tveganje, da popolnoma zbledi v kulturnozgodovinski zavesti. O obstoju tistega, česar ne najdemo na spletu, danes pač upravičeno dvomimo (za več glej druge moje objave na to temo, npr. Biti pismen danes, <http://www.ff.uni-lj.si/slovjez/mh/pismenost.html>). Domala vsi enciklopedični podatki so tam že dostopni, žalostna izjema sta samo *Enciklopedija Slovenije* (1990) in leksikon *Slovenska književnost* (1996), kjer ima Jalen 20 vrstic obsežno geslo brez slike, nekaj podobnega tudi v leksikonu *Slovenska književnost* 1996; obe gesli je napisal Andrijan Lah. Google ponudi za iskalni izraz Janez Jalen 28.100 zadetkov, Najdi.si, ki išče samo po slovenskih strežnikih, pa 8.500. Na prvih dveh mestih sta gesli o njem in o planinski povesti v slovenski Wikipediji. Potem je z dvema zadetkoma tu Kulturno-umetniško društvo Janez Jalen iz Notranjih Goric, žirovniško občinsko spletišče s stranjo o Janezu Jalnu (med enciklopedičnimi stranmi o Jalnu je ta še najboljša), Krajinski park Ljubljansko barje je eno stran na svojem spletišču namenil *Bobrom*, vključila pa so informacije o Jalnu še spletišča Dogaja.se, Kam.si, Kraji.eu (z galerijo slik iz rojstne hiše) in Mohorjeva družba z reklamo za Jalnove knjige. Nekoliko nižje med zadetki je spletišče Kamra.si, ki ga je postavila občinska knjižnica na Jesenicah (Digitalizirana kulturna dediščina slovenskih pokrajin – Gorenjska pokrajina), ki poleg leksikonskih podatkov prinaša tudi enajst slik iz Jalnovega osebnega arhiva. Jedrnato enciklopedično informacijo o Jalnu ima spletni leksikon Gorenjci.si v oskrbi Osrednje knjižnice Kranj. *Slovenski biografski leksikon* Janeza Jalna nima. Zvezek 3/1 s črko *J* je izšel leta 1928, ko Jalen še ni imel prepričljivega opusa, spletna verzija leksikona pa praznine še ni utegnila zapolniti.

Na Wikipediji ima pisatelj trenutno slogovno pomanjkljivo predstavitev, vendar gre za vir, ki se ves čas dopolnjuje in osvežuje. Geslo je bilo postavljeno leta 2005 in je do 26. avgusta letos, ko je nekdo nazadnje šaril po njem, doživelo 42 redakcij. Jalen je eden izmed sto avtorjev, vključenih v projekt *Slovenska pisateljska pot*. V tem okviru bomo s študenti dopolnili njegovo geslo na Wikipediji. Lahko se pohvali še z wikipedijskim geslom v angleščini, češčini in poljščini, kar je delo naših izmenjalnih študentov, tj. tujih slovenistov na študiju v Ljubljani, ki jim namesto izpita damo za nalogo priredbo slovenističnih gesel v njihove jezike.

## Jalen v Digitalni knjižnici Slovenije

Ker od smrti Janeza Jalna še ni minilo 70 let, njegova dela niso bila vključena v digitalizacijske projekte. Kljub temu je prišlo, verjetno brez dovoljenja, do objave njegovih *Bobrov, Ovčarja Marka* in *Lesene peči, norčave burke v treh dejanjih* v zbirki Beseda, ki je vsebovala 300 slovenskih knjig in jo je urejal tržaški Slovenec, arhitekt in tipograf Franko Luin, živeč na Švedskem. Knjige so bile zelo lepe, kopiranje ali tiskanje iz njih pa onemogočeno. Po Luinovi smrti 2005 je spletišče zamrlo in do Jalnovih tekstov ni več mogoče, še vedno pa se da iskati po njihovem besedišču v okviru Jakopinovega besedilnega korpusa Nova beseda. Prav gotovo bi k mestu Jalna v javni zavesti prispevalo, ko bi bila njegova besedila prosto dostopna na spletu. Prostovoljci bi jih z veseljem postavili na Wikivir, ko bi le dediči dali dovoljenje za njihovo objavo. Jalnove knjige so digitalizirali pri Googlu, vendar jih niso postavili na splet, lahko pa za plačilo naročimo njihove skenograme.

Še največ Jalnovih besedil in besedil o Jalnu dobimo v dLibu (Digitalni knjižnici Slovenije), ki svoje fonde ponuja tudi preko evropske digitalne knjižnice Europeane. dLib ima devet Jalnovih slik, med njimi Černigojev lesorezni portret iz leta 1947, in dva ducata njegovih pesmi, dram, odlomkov večjih del in ocen njegovih del iz digitalizirane periodike, zlasti iz *Doma in sveta*, mdr. drame *Dom, Bratje, Srenja, Roža mogota***,** pripovedi *Zlati cveti, V višavah, Solze* itd.

## Jalen med bralci

Jalen je bil po drugi svetovni vojni eden od najbolj branih slovenskih avtorjev, o čemer pričajo ponatisi *Bobrov* v skupni nakladi 70.000 izvodov. Danes so naklade knjig neprimerljivo manjše: leta 2006 so *Bobre* v okviru *Izbranih spisov* ponatisnili v 500 izvodih. 2006 so bili prevedeni v nemščino (*Das Bibervolk,* prev. Anton Kovačič, Šmarješke Toplice: Lignum, 2006), vendar do izida verjetno ni prišlo, saj NUK nima nobenega dostopnega izvoda. Največ ponatisov je oskrbela »režimska založba« Mladinska knjiga, z *Ovčarjem Markom* (1929, 1933, 1942, 1958, 1973, 1987, 1988, 2003) in *Bobri* na prvem mestu (1956, 1964, 1974, 1978 v zbirki Zlata knjiga, 1982 (8000 izvodov), 1995, 2006) – Jalnove knjige so torej izhajale na vsakih 5 do 10 let! Naklade drugih Jalnovih romanov so bile konec 80. let take: *Ovčar Marko* 1988 (4000 izvodov), *Trop brez zvoncev* in *Cvetkova Cilka* 10.000, *Vozarji* in *Ograd* 35.000. Založniško in bralsko povpraševanje je bilo še po *Cvetkovi Cilki* (1938, 1944, 1973, 1988, 2003), *Ogradu* (1951, 1961, 1984, 2005), *Tropu brez zvoncev* (1941, 1973, 1988, 2004). Svežih podatkov o izposoji Jalnovih knjig v knjižnicah nimam. O knjižničnem branju poroča namreč Cobiss samo za žive avtorje. Med prvimi stotimi na seznamu, ki ga sestavljajo v glavnem tuje popularne romanopiske in obvezno šolsko berilo, Jalna ni.

## Jalnove sledi v prostoru

Janez Jalen ima svojo ulico v Ljubljani, v Mengšu in v Radovljici. Njegova rojstna hiša je bila leta 1996 urejena v muzej. Spomeniško zaščitenih rojstnih hiš je na Slovenskem 86, od tega dobrih 30 pisateljskih, vendar večinoma nimajo statusa muzeja in niso odprte za obiskovalce, tako kot Jalnova. V Register slovenske nepremične kulturne dediščine je vpisana pod številko 5427, njegov grob pa pod št. 5428. Nemalo prispeva k Jalnovi prepoznavnosti vključitev v Pot kulturne dediščine. Edini kip, ki mi je poznan, je tisti pred osnovno šolo v Zabreznici. Jalen je eden izmed petdesetih avtorjev, vključenih v novo raziskavo z naslovom Prostor v slovenski literarni kulturi, ki jo vodi literarni zgodovinar Marko Juvan na ZRC SAZU. V tem okviru bo na spletu predstavljen z vsemi biografskimi in bibliografskimi podrobnostmi, ki zadevajo njegovo prostorsko umeščenost. Jalnove povesti se dogajajo v bližini njegove rojstne vasi in krajev, kjer je služboval: *Ovčar Marko*, ki zajema iz očetovih pripovedi, na planinah pod Stolom, *Cvetkova Cilka* in *Trop brez zvoncev* v Bohinju in planinah nad njim, *Tri zaobljube*, ki so drugi del trilogije *Vozarji*, v Ljubnem, na Otoku, v Podbrezjah, Bistrici in po cestnih klancih v tem koncu – vsi ti kraji črpajo svojo kulturno identiteto tudi iz Jalnovih knjig.

## Jalen v šoli

Med nekaj čez 700 avtorji, ki so našli mesto v slovenskih berilih, zaseda Jalen 113. mesto, kar ni ravno slabo, glede na to, da je pisal dolgo prozo, ki je za ponatise v berilih manj primerna kot pesmi ali kratka proza. Vključen je bil v ducat beril, ki so vsa opazno katoliško obarvana: štiri so izšla pred drugo svetovno vojno (prvi ga je vključil profesor na goriški nadškofijski gimnaziji Anton Kacin leta 1930), tri med njo (Janko Moder je 1942 sestavil berilo, v katerem je kar ena četrtina avtorjev duhovnikov) in pet po njej, vendar nobeno na matičnem ozemlju, ampak v Trstu in Celovcu (gl. Zoran Božič, *Slovenska literatura v šoli in Prešeren,* 2010: 555). V seštevku so enako močno kot Jalen v berilih zastopani npr. Fran Govekar, Andrej Hieng, Lojze Kovačič, Florjan Lipuš, Svetlana Makarovič, Beno Zupančič, od starejših pa Anton Funtek in Vojeslav Molè. Šalamun je zastopan z enim besedilom več, Balantič pa z enim manj. V knjigi Stanka Janeža *Poglavitna dela slovenske književnosti* (1992), ki razmeroma neselektivno povzema zgodbe slovenskih romanov in dram, Jalna ni; mogoče ga je vključil Martin Jevnikar v podobni publikaciji *Vsebine slovenskih leposlovnih del, 4: Sodobnost od 1930–1945* (Trst, 1958), pa mi tega zaradi njene težke dostopnosti ni bilo mogoče preveriti. Po naštetem je težko presoditi, ali je bilo Jalnu v šoli odmerjeno pravično mesto ali ne, očitno pa ga v čitankah na matičnem ozemlju po drugi svetovni vojni ni bilo, tudi v času po spremembi političnega režima ne. Za njegovo odsotnost sta dva razloga: v manjši meri politični, v večji pa avtorjev sloves popularnega pisatelja, ki ni ustrezal kriteriju nacionalne relevantnosti. Kot strokovnjak za zabavno, popularno, trivialno literaturo ali kakor že temu rečemo, in kot zagovornik vključevanja popularnega berila v šolo, podpiram morebitne pobude za vključitev odlomkov Jalnovih povesti v sodobna šolska berila.

## Jalnova kmečka in zgodovinska povest

Ko je Matjaž Kmecl določal Jalnovo mesto v slovenski literaturi, je bil v zadregi za vrstno poimenovanje njegovih pripovedi. Če bi rekel, da je Jalen pisal povesti, potem bi implicitno povedal, da je pisal drugovrstno literaturo. Če bi se odločil, da je pisal romane, potem bi užalil elitistične prvorazrednike v pisateljskem cehu. Zato jim je določil mesto nekje med povestjo in romanom in se rešil z žanrsko oznako idila.

Ker je Janez Jalen preveč všeč manj zahtevnemu bralcu, se mu je kljub temu, da je prejel več literarnih nagrad, izmuznilo mesto med strogo omejenim številom slovenskih klasikov. Pisateljsko ime si je ustvaril z ljudskimi igrami (*Dom, Lesena peč*), dober pa je bil, podobno kot rojak Finžgar, predvsem v dveh žanrih, v kmečki povesti in zgodovinskem romanu. Znotraj domačijskega tipa kmečke povesti je gojil s folklornimi motivi bogato idilično in planinsko povest s tematiko planšarstva in divjega lova (*Ovčar Marko*, *Cvetkova Cilka*, *Trop brez zvoncev*) in bil do druge svetovne vojne po količini med prvimi štirimi tvorci žanra (takoj za Francetom Bevkom, Miškom Kranjcem in Franom Detelo), po popularnosti pa celo prvi. Nadaljeval je osrednjo linijo besedil, ki je vodila od Josipa Jurčiča do Frana S. Finžgarja, in to žlahtno tradicijo dopolnil z idilično dimenzijo. Ne da bi bil njegov pripovedni svet brez konfliktov, le razrešuje konflikte rad za stopnjo bolj optimistično, kot je to pri defetističnem slovenskem avtorju sicer navada. Ta socialna pomirljivost v njegovi literaturi je toliko bolj nenavadna spričo dejstva, da je bil dokaj konfliktna osebnost: zajedljivo jezikav, bahav, jeznorit, vzkipljiv, prepirljiv, samovoljen, pretirano samozavesten, uporniški do vseh nadrejenih ter prav nič prilagodljiv. Ko ni šlo po njegovem, je odpovedal službo, z založbami se je bodel za honorarje, se trmasto pogajal z uredniki in s prevajalci, po domače je ravnal s cerkvenim denarjem, zašel v dolgove, zaradi veseljačenja v gostilni se je zgodilo, da je izostal v službi ... Kot da bi z idiličnostjo v leposlovju skrbel za ravnotežje tej svoji razboriti naturi.

Povesti je jezikovno tako močno lokaliziral, da jih spremljajo slovarčki narečnih izrazov. Motivno je Jalen svež in presenetljiv: motiv predzakonskih spolnih odnosov v *Cvetkovi Cilki* ni nenavaden le zato, ker je bil avtor po poklicu duhovnik, ampak je dovolj redek tudi drugje v žanru. Prav tako izjemna je postavitev novega kmečkega doma v *Ovčarju Marku*; običajno se avtorji kmečke povesti namreč zadovoljijo že s tem, da dom ne propade. Nagibal se je k dolgim besedilom; *Ovčar Marko* sodi celo med najdaljša slovenska kmečka besedila.

S trilogijo *Bobri*, ki govori o mostiščarjih na Ljubljanskem barju, se je prvi med zgodovinskimi romanopisci lotil literarne obdelave prazgodovine. Nerodno je bilo, da je svoj zadnji ustvarjalni vrh doživljal prav v času kulturnega molka med drugo svetovno vojno, s čimer se je zameril povojni oblasti, ki je 1945 z odlokom prepovedala njegova dela. Založbe se vendar niso dolgo ozirale na uradno prepoved in že 1948 mu je revija *Lovec* objavila lovsko povest *Sončne sence*, v velikih nakladah pa so ga začeli ponatiskovati leta 1956. Država mu je priznala celo zelo spodobno pokojnino. To kar je za Finžgarja roman *Pod svobodnim soncem*, to je za Jalna trilogija *Bobri* – obe deli sodita danes v železni repertoar ponatiskovane mladinske literature.

Jalen je zaslužen še kot scenarist drugega slovenskega celovečernega igranega filma *Triglavske strmine* leta 1932 (režiser tega še vedno nemega filma je bil Ferdo Delak), potem ko je producentu Metodu Badjuri planinski pisec Janko Mlakar odrekel sodelovanje. Jalen je nalogo lahko sprejel zato, ker je bil tudi sam vnet planinec, plezalec in smučar, član društva Skala; na ture ga je jemal s sabo znameniti Joža Čop, ki je bil tako kot Jalen poznan po šegavi odrezavosti.

## Perspektive

Bralca na novo navduševati za Jalna ni potrebno, saj ni avtor nikoli zares izginil s knjižničnih polic in iz založniških programov; je preveč slovensko zaveden, preveč za vse čase in preveč pomirljiv, da bi mogel biti temu ali onemu družbenemu sistemu nevaren. Več truda bo potrebno, da ga vzame bolj zares tudi literarna zgodovina v okviru poglavja o žanrski literaturi – kot izvrstnega ustvarjalca kmečke in zgodovinske povesti. Kadar se bo pač slovensko literarno zgodovinopisje takega podjetja, zgodovine literarnih žanrov, lotilo.

<http://www.ff.uni-lj.si/oddelki/slovenistika/mh/jalen_brezje.doc> – tale članek.

<http://www.ff.uni-lj.si/oddelki/slovenistika/mh/jalen.pptx> – prosojnice za predavanje.